- Hindi News
- National
- न्याय मांगने आई शारदा के मुंह पर कागज फेंकने वाले एसडीएम का होगा तबादला, जांच के आदेश
न्याय मांगने आई शारदा के मुंह पर कागज फेंकने वाले एसडीएम का होगा तबादला, जांच के आदेश
औरिया गांव की महिला किसान शारदा सिंह की मौत और उसे न्याय नहीं मिलने के मामले में सामान्य प्रशासन मंत्री लालसिंह आर्य ने एसडीएम संतोष सिंह चंदेल के ट्रांसफर एवं मामले की जांच के निर्देश दिए हैं।
सुरखी विधायक पारुल साहू ने यह मामला विधानसभा में शुक्रवार को उठाया था। विधायक ने सदन में शारदा की मौत को लेकर प्रशासन पर लापरवाही का आरोप लगाते हुए मुख्यमंत्री शिवराज सिंह चाैहान व सामान्य प्रशासन मंत्री लाल सिंह आर्य से सवाल पूछे। इस दौरान उन्होंने दैनिक भास्कर प्रकाशित खबर भी सदन में रखी। इस पर मंत्री आर्य ने एसडीएम चंदेल को हटाने के निर्देश एवं जांच के आदेश दिए हैं। विधायक ने सदन में कहा कि शारदा के हत्यारे को तो सजा हो जाएगी। लेकिन जिस तरह से एसडीएम चंदेल ने शारदा के मुंह पर आवेदन फेंका और जेल में बंद कर देने की धमकी दी थी। ऐसे एसडीएम को क्या सजा दी जाएगी? जवाब में मंत्री आर्य ने कहा कि अधिकारी का तबादला कर दिया जाएगा। तो विधायक ने कहा कि अगर सस्पेंड के बजाय तबादला ही करना है, तो अपनी क्षेत्र में कराएं ताकि आपको भी यह पता चल सके कि वे कैसा दुर्व्यवहार करते हैं।
ये था मामला
गौरतलब है कि सुरखी विस क्षेत्र की औरिया निवासी विधवा शारदा सिंह अपने जेठ द्वारा संयुक्त कुएं से पानी नहीं देने को लेकर शिकायत कर रही थी। पति भगत सिंह की मौत के बाद शारदा की भूमि पर खेती के लिए जेठ दरयाब सिंह ने उसे संयुक्त कुएं से पानी देने से इंकार कर दिया था। अपने अधिकार के लिए संघर्ष कर रही शारदा मासूम बच्चों के साथ प्रशासन के खिलाफ कई बार पीलीकोठी पर धरने पर बैठी। लंबी लड़ाई के बाद उसे हक तो मिला। लेकिन एक दिन उसके जेठ और जेठानी ने उसी कुएं के पास हत्या कर दी थी।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva